Twee dood ná verdagtes op ma, kinders losbrandArgieffoto Twee mense is dood toe drie verdagtes Saterdagaand by ŉ ma (43) en haar kinders se woning in Bungeni Basani-nedersetting ingestorm en op hulle losgebrand het. Lt.kol. Moatshe Ngoepe, woordvoerder van die polisie, het gesê die gewapende mans het omstreeks 20:30 geld en selfone geëis en nog voor die ma kon reageer op hulle losgebrand. “Die dogter (25) is op slag dood. Die ma en haar twee seuns, onderskeidelik 19 en 21 jaar, is ook raakgeskiet,” het Ngoepe gesê. Die ma en haar seuns is na ŉ nabygeleë hospitaal gehaas vir mediese noodbehandeling. “Tydens die onderonsie is een van die verdagtes deur een van sy makkers doodgeskiet voor hulle die slagoffers van hul selfone beroof en in die nagdonkerte verdwyn het,” het Ngoepe gesê. Die polisie is in kennis gestel van die voorval en die een verdagte se liggaam is ŉ ent van die huis af opgespoor. “Die drie selfone wat tydens die aanval gesteel is en R1 200 kontant is in sy besit gevind,” het Ngoepe gesê. Die polisie ondersoek onderskeidelik ŉ saak van moord, drie sake van poging tot moord asook huisroof. Die drie slagoffers sterk nog volgens Ngoepe met ernstige skietwonde in die hospitaal aan. Die gemeenskap het ná die voorval chaos veroorsaak en die paaie tussen Diza- en Mashau-nedersettings met verskillende voorwerpe versper. Die verdagte se identiteit is nog nie bekend nie. Daar is nog niemand in hegtenis geneem in verband met die voorval nie. Mense wat die polisie kan help met inligting oor die verdagtes kan 0860 010 111 of hul naaste polisiestasie nader. Die ondersoek duur voort.